b'\n_START_ARTICLE_\nDemetriu Radu\n_START_SECTION_\nOriginile \xc8\x99i studiile\n_START_PARAGRAPH_\nDemetriu Radu s-a n\xc4\x83scut din p\xc4\x83rin\xc8\x9bi \xc8\x9b\xc4\x83rani la Uifalau, aflat\xc4\x83 pe atunci \xc3\xaen comitatul Alba Inferioar\xc4\x83 (vezi Uifolo pe harta aferent\xc4\x83 articolului despre comitat, la sud de Aiud). \xc8\x98i-a f\xc4\x83cut studiile primare la franciscani \xc3\xaen Aiud, dup\xc4\x83 care a absolvit Liceul Superior din Blaj. \xc3\x8en 1879 a fost trimis la Roma, la Institutul Sf\xc3\xa2ntul Atanasiu \xc8\x99i la Colegiul de Propaganda Fide. La Roma a studiat timp de 6 ani, la sf\xc3\xa2r\xc8\x99itul c\xc4\x83rora a ob\xc8\x9binut titlul de doctor \xc3\xaen teologie.\n_START_SECTION_\n\xc3\x8en clerul greco-catolic\n_START_PARAGRAPH_\n\xc3\x8en anul 1885 a fost hirotonit preot la Roma. Dup\xc4\x83 hirotonire a plecat la Bucure\xc8\x99ti \xc3\xaen calitate de paroh al rom\xc3\xa2nilor greco-catolici de acolo. La Bucure\xc8\x99ti a fost numit de c\xc4\x83tre arhiepiscopul romano-catolic Paul Iosif Palma \xc3\xaen func\xc8\x9bia de profesor la Seminarul Teologic de la Cioplea, iar apoi director  al Seminarului Arhiepiscopal de la Bucure\xc8\x99ti, care fusese de cur\xc3\xa2nd creat, precum \xc8\x99i econom general._NEWLINE_\xc3\x8en dou\xc4\x83 r\xc3\xa2nduri, fiind bine cunoscut \xc8\x99i apreciat de c\xc4\x83tre cercurile conduc\xc4\x83toare ale Regatului Rom\xc3\xa2niei, a fost trimis de primul ministru de atunci Ion C. Br\xc4\x83tianu \xc8\x99i de regele Carol I la Vatican, \xc3\xaen scopul aplan\xc4\x83rii unor divergen\xc8\x9be ap\xc4\x83rute \xc3\xaen leg\xc4\x83turile Regatul Rom\xc3\xa2n \xc8\x99i Sf\xc3\xa2ntul Scaun.\n_START_SECTION_\nEpiscop greco-catolic de Lugoj (1897-1903)\n_START_PARAGRAPH_\nLa 9 mai 1897 a fost hirotonit episcop de arhiepiscopul Victor Mihaly de Ap\xc8\x99a, \xc3\xaen Catedrala Sf\xc3\xa2nta Treime din Blaj. \xc3\x8en perioada 1897-1903 Demetriu Radu a fost episcop de Lugoj, calitate \xc3\xaen care s-a \xc3\xaengrijit de educa\xc8\x9bia tinerilor._NEWLINE_\xc3\x8en anul 1901 episcopul Demetriu Radu a dispus \xc8\x99i sprijinit restaurarea M\xc4\x83n\xc4\x83stirea Prislop, din actualul jude\xc8\x9b Hunedoara, devenit\xc4\x83 loc de pelerinaj pentru credincio\xc8\x99i.\n_START_SECTION_\nEpiscop greco-catolic de Oradea Mare (1903-1920)\n_START_PARAGRAPH_\nEpiscopului Radu i se datoreaz\xc4\x83 extinderea Palatului Episcopiei Greco-Catolice de Oradea. Cl\xc4\x83direa a fost reconstruit\xc4\x83 \xc3\xaentre anii 1903-1905 dup\xc4\x83 proiectele arhitectului K\xc3\xa1ml\xc3\xa1n Riman\xc3\xb3czy junior. Tot episcopul Radu a ref\xc4\x83cut domeniul de la Beiu\xc8\x99, casa de la Holod \xc8\x99i re\xc8\x99edin\xc8\x9ba de la St\xc3\xa2na de Vale._NEWLINE_Episcopul Demetriu Radu a contribuit cu o important\xc4\x83 sum\xc4\x83 de bani (100.000 de coroane) la construirea Bisericii Sf\xc3\xa2ntul Vasile cel Mare din strada Polon\xc4\x83 din Bucure\xc8\x99ti, \xc3\xaen 1909._NEWLINE_\xc3\x8en anul 1910 a zidit Biserica Pogor\xc3\xa2rea Spiritului Sf\xc3\xa2nt din satul natal, R\xc4\x83de\xc8\x99ti._NEWLINE_\xc3\x8en 1912 s-a deplasat la Roma pentru a interveni la revizuirea bullei papale privitoare la \xc3\xaenfiin\xc8\x9barea Episcopiei Maghiare Greco-Catolice de Hajd\xc3\xbadorog._NEWLINE_\xc3\x8en anul 1914 a \xc3\xaenceput construc\xc8\x9bia Academiei Teologice de la Oradea, dar Primul R\xc4\x83zboi Mondial, declan\xc8\x99at \xc3\xaen acel an, l-a \xc3\xaempiedicat s\xc4\x83-\xc8\x99i duc\xc4\x83 p\xc3\xa2n\xc4\x83 la cap\xc4\x83t planul._NEWLINE_A refuzat s\xc4\x83 se fac\xc4\x83 purt\xc4\x83torul de cuv\xc3\xa2nt al prim-ministrului maghiar Istv\xc3\xa1n Tisza \xc3\xaentre rom\xc3\xa2ni, spre deosebire de al\xc8\x9bi clerici care au sprijinit autorit\xc4\x83\xc8\x9bile austro-ungare._NEWLINE_A prezidat, \xc3\xaempreun\xc4\x83 cu Ioan Papp, episcop ortodox de Arad, \xc8\x99i cu Gheorghe Pop de B\xc4\x83se\xc8\x99ti, Marea Adunare Na\xc8\x9bional\xc4\x83 de la Alba Iulia din 1 decembrie 1918. \xc3\x8en calitate de decan al episcopatului rom\xc3\xa2n unit l-a \xc3\xaembr\xc4\x83\xc8\x9bi\xc8\x99at pe generalul rom\xc3\xa2n Nicolescu, sosit la Blaj \xc3\xaen fruntea Armatei Rom\xc3\xa2ne. La 23 mai 1919 i-a g\xc4\x83zduit, \xc3\xaen Palatul Episcopal de la Oradea, pe regele Ferdinand I al Rom\xc3\xa2niei \xc8\x99i pe regina Maria._NEWLINE_La 1 ianuarie 1920 a participat la consacrarea arhiepiscopului mitropolit Vasile Suciu cu paliul arhiepiscopal.\n_START_SECTION_\nSf\xc3\xa2r\xc8\x99itul vie\xc8\x9bii\n_START_PARAGRAPH_\nA murit la 8 decembrie 1920 \xc3\xaen atentatul cu bomb\xc4\x83 din Senatul Rom\xc3\xa2niei, atentat pus la cale de Max Goldstein \xc8\x99i de complicii acestuia, Saul Osias \xc8\x99i Leon Lichtblau. \xc3\x8en afar\xc4\x83 de episcopul Demetriu Radu, ca urmare a atentatului au murit \xc8\x99i ministrul justi\xc8\x9biei, Dimitrie Greceanu, \xc8\x99i senatorul Spirea Gheorghiu, ace\xc8\x99tia din urm\xc4\x83 deced\xc3\xa2nd \xc3\xaen spital._NEWLINE_Episcopului Demetriu Radu i s-au f\xc4\x83cut \xe2\x80\x9efuneralii na\xc8\x9bionale ca unui martir na\xc8\x9bional\xe2\x80\x9d. A fost \xc3\xaenmorm\xc3\xa2ntat \xc3\xaen biserica ctitorit\xc4\x83 de el \xc3\xaen localitatea natal\xc4\x83.\n_START_SECTION_\nAprecirea contemporanilor\n_START_PARAGRAPH_\n\xc3\x8en anii 1920, prin unirea satelor Uifalau si Tampahaza s-a constituit satul R\xc4\x83de\xc8\x99ti, \xc3\xaen amintirea \xc8\x99i pentru cinstirea episcopului Demetriu Radu care a ctitorit si biserica din centrul noului sat astfel format.'